Leon van Nierop se resensie: Time is Up | Maroela Media
Time is Up (in teaters) **
Met Bella Thorne en Benjamin Mascolo
Dikwels is 'n romanse ook net te goed om waar te wees. Wanneer Vivien en Royan, twee van die mooiste mense op die planeet, voor 'n amper-tragedie te staan kom, besef hulle eers hoe waardevol liefde werklik is, en dat die lewe nie iets is om mee te speel nie. 'n Mens moet dit waardeer.
Maar waar daar in Hollywood 'n geïdealiseerde romanse is, veral met 'n opruiende held met 'n weglê-regopstaan-kuif, tatoeëermerke en 'n donker verlede, moet daar ook 'n derde deel van die driehoek teenwoordig wees, en hy moet amper net so mooi soos die rebel wees.
Las Sebastiano Pigazzi as Steve in die prentjie by, en die skone Vivien weet nie wie om te kies nie, al is dit vir die kykers meer as duidelik wie die regte ou vir haar is.
Dele van die rolprent speel in Rome af, dus is elke bestanddeel van die suksesresep teenwoordig. Die beeldskone en outydse voorkoms van Rome met sy bekende (romantiese) bakens en drie aantreklike minnaars wat sorgeloos deur die stad baljaar, maar net twee kan mekaar kry.
Die twee sterre sinspeel daarop dat volwassenes vinnig deur hierdie spookasem romantiese drama sal sien, maar tieners sal hulle verlustig in elke liewe cliché wat al ooit vir romantiese dramas geskep is. Maar dan gebeur die onverwagse, en die twee ouens wys hul ware kleure.